[bookmark: _GoBack]Resolució d’Alcaldia 2026000496, de 11 de febrer de 2026, de convocatòria dels Premis Maig – Memorial Batalla per a l’exercici 2026
La Regidoria de Normalització Lingüística de l’Ajuntament de Vila-real, en compliment de l’article 7 del Reglament municipal per a la normalització lingüística, aprovat pel Ple municipal el 20 d’octubre de 1994, 
Article 7. En el marc de les seues atribucions, l’Ajuntament de Vila-real subvencionarà i/o bonificarà les activitats d’entitats, associacions o empreses, públiques i privades, que empren el valencià. Així mateix, informarà i assessorarà totes les entitats públiques i privades perquè col·laboren activament en la ràpida difusió de l’ús del valencià.
considera que una de les seues prioritats és el foment de la cultura en la nostra llengua a través de la convocatòria de concursos, subvencions, ajudes, entre d’altres, convocats per l’Ajuntament de Vila-real o en col·laboració amb altres entitats o associacions culturals.
Vista l’Ordenança general de subvencions de l’Ajuntament de Vila-real, aprovada per l’Ajuntament en Ple en la sessió celebrada el 29 de setembre de 2020 i publicada íntegrament en el Butlletí Oficial de la Província número 147, de 8 de desembre de 2020.
Vista la modificació de l’Acord de cessió de la convocatòria dels Premis Maig de narrativa breu de 12 d’abril de 2018 entre l’Ajuntament de Vila-real i l’Associació Cultural El Guitarró, signada el 16 de desembre de 2022.
Atés que l’article 23 de la Llei 38/2003, de 17 de novembre, general de subvencions assenyala que el procediment per a la concessió de subvencions s’iniciarà sempre d’ofici, mitjançant convocatòria de l’òrgan competent.
Atés l’informe tècnic de la Regidoria de Normalització Lingüística, de 13 de gener de 2026, sobre la necessitat de convocar els Premis Maig – Memorial Pasqual Batalla per a l’exercici 2026.
Atés que consta en l’expedient la consignació pressupostària per a assumir el pagament dels premis a través de la retenció de crèdit número 202600002438, de data 21 de gener de 2026, per un import de 3.600 euros, amb càrrec a l’aplicació pressupostària 3260.48100 denominada Normalització Lingüística: Premis a l’ús del valencià del capítol IV de l’estat de despeses del pressupost municipal vigent.
Atés que consta en l’expedient l’informe jurídic favorable de 4 de febrer de 2026, en el qual s’indica que aquesta convocatòria s’ajusta als diversos preceptes d’aplicació de la Llei 38/2003, de 17 de novembre, general de subvencions, i compleix els requisits bàsics de l’Acord del Ple de l’Ajuntament, de 26 de novembre de 2019, relatiu al règim de control intern de la gestió econòmica d’aquest Ajuntament, publicat en el BOP 134, de 9 de novembre de 2017, amb la finalitat de complir amb els requisits bàsics prevists en la Resolució de 2 de juny de 2008, de la Intervenció General de l’Administració de l’Estat, amb la qual es fa públic l’Acord del Consell de Ministres de 30 de maig de 2008 que aplica la previsió dels articles 152 i 147 de la Llei general pressupostària, respecte a l’exercici de la funció interventora en règim de requisits bàsics.
Atés que, per la Resolució d’Alcaldia 2025004126, de 27 d’octubre de 2025, es delega en el regidor de Normalització Lingüística, Santiago Cortells Rodríguez, la competència per a dictar aquest acte administratiu.
És per això que resolc: 
Primer. Aprovar la despesa que a continuació es detalla el concepte de la qual és el següent: Convocatòria pública dels Premis Maig – Memorial Pasqual Batalla per a l’exercici 2026. Aplicació pressupostària: 3260.48100, denominada Normalització Lingüística: Premis a l’ús del valencià, del capítol IV de l’Estat de despeses del pressupost municipal vigent. Import: TRES MIL SIS-CENTS EUROS (3.600 €).
Segon. Aprovar les bases de la convocatòria pública dels Premis Maig – Memorial Pasqual Batalla per a l’any 2026 que es transcriuen a continuació:
«BASES QUE HAURAN DE REGIR EN LA CONVOCATÒRIA PÚBLICA DELS PREMIS MAIG – MEMORIAL PASQUAL BATALLA 2026
1. OBJECTE, CONDICIONS I FINALITAT DELS PREMIS
L’objecte d’aquesta convocatòria és la concessió dels Premis Maig – Memorial Pasqual Batalla en les modalitats de narrativa breu i novel·la curta per a l’any 2026.
Atés que la Regidoria de Normalització Lingüística de l’Ajuntament de Vila-real considera que una de les seues prioritats és el foment de la cultura en la nostra llengua a través de la convocatòria de concursos, subvencions i ajudes, entre d’altres. 
2. DIRECCIÓ DELS PREMIS 
Composició
La Direcció dels Premis serà assumida pel regidor delegat de Normalització Lingüística i el personal de la Regidoria de Normalització Lingüística en col·laboració amb l’Associació Cultural El Guitarró.
Competències
· Selecció del Jurat de cada modalitat, que serà nomenat per resolució d’Alcaldia. Estarà format per 5 membres, nombre senar, per tal d’acreditar la imparcialitat i la concurrència competitiva. La seua composició estarà integrada per un president o presidenta, un secretari o secretària i tres vocals; igualment, s’haurà de designar el mateix nombre de suplents.
L’Associació Cultural El Guitarró tindrà dret a designar almenys un terç dels membres del Jurat (apartats 2.6 i 3.7 de la modificació de l’Acord de cessió signada el 16.12.2022).
· Elaboració de l’acta definitiva de les persones premiades, després de sumar els vots emesos per cada membre del Jurat.
· Realització de tots el tràmits administratius necessaris.
· Organització, coordinació i logística.
· Nomenament, si fora necessari, d’un membre del Jurat perquè el represente el dia del lliurament de premis.
3. REQUISITS DE LES OBRES PER A PARTICIPAR EN LA CONVOCATÒRIA
3.1. Modalitat de narrativa breu
3.1.1. Podran optar al premi, de manera exclusiva, obres de prosa literària, de tema lliure, escrites en català, inèdites i que no hagen estat premiades en altres certàmens.
3.1.2. L’extensió dels treballs no podrà ser inferior a 3.500 caràcters ni superior a 8.000, espais inclosos. La separació entre línies haurà de ser d'espai i mig.
3.2. Modalitat de novel·la curta
3.2.1. Podran optar al premi, de manera exclusiva, obres de prosa literària, de tema lliure, escrites en català, inèdites i que no hagen estat premiades en altres certàmens. No s’admetran reculls de contes o relats.
3.2.2. L’extensió de les obres no podrà ser inferior a 130.000 caràcters ni superior a 170.000, espais inclosos. La separació entre línies haurà de ser d’espai i mig.
4. TERMINI I ENVIAMENT DE LES OBRES 
4.1. Termini
El termini d’admissió d’obres aspirants finalitzarà el 15 de març de 2026. 
4.2. Enviament de còpies
Les obres aspirants s’han de remetre per correu electrònic a l’adreça premismaig@gmail.com seguint el procediment següent:
a) En l’apartat assumpte del correu electrònic s’ha de fer constar únicament la paraula «conte» o «novel·la», segons la modalitat a la qual s’opta.
b) En el cos del missatge s’ha de fer constar únicament com a text el títol de l’obra, sense cap més referència o identificació. 
c) L'original s'ha d'adjuntar a aquest missatge en format PDF sense marques d’autoria. Aquest document tindrà com a nom el mateix que conste com a títol de l’obra en el cos del missatge (apartat b). Només s’admetrà la participació en una de les dues modalitats i únicament amb un treball per autor. En el cas que un autor presente obra en les dues modalitats, s’entendrà que només participa en la de major dotació.
d) En un altre document adjunt al mateix missatge, també en format PDF, es faran constar les referències que permeten identificar l’autor (nom, cognoms, adreça, codi postal, localitat, telèfon, adreça electrònica i NIF). Aquest document tindrà com a nom la paraula plica, seguida del títol de l’obra que s'ha fet constar en el cos del missatge (apartat b).
e) L'incompliment d'algun d'aquests requisits serà motiu d'exclusió.
5. CRITERIS DE VALORACIÓ I PROCÉS DE SELECCIÓ DE LES OBRES GUANYADORES
1. Les obres presentades seran valorades tenint en compte els criteris següents:
· El grau de qualitat literària
· La correcció estilística i ortogràfica 
· La creativitat i l’originalitat de l’obra
2. La deliberació del Jurat es realitzarà de la manera següent: el Jurat triarà un grup de finalistes amb qualitat suficient per a optar als premis. En votacions successives, i per eliminació, s’escolliran les obres guanyadores. 
3. El Jurat de cada modalitat es reserva el dret de deixar desert el premi atenent la qualitat de les obres presentades.
6. DRETS DE LES OBRES GUANYADORES
1. El treball premiat de la modalitat de narrativa breu podrà ser publicat pels mitjans que l’Associació Cultural El Guitarró considere convenients (apartat 2.5 de la modificació de l’Acord de cessió signada el 16.12.2022) i, en tot cas, en el web de l’Ajuntament de Vila-real (www.vila-real.es/premismaig) i en el blog dels Premis Maig – Memorial Pasqual Batalla (https://premismaig.blogspot.com/). Amb el temps, les entitats convocants podran decidir-ne també la publicació, d’un o més treballs premiats, en un volum conjunt o de la manera que considere més adequada.
2. L’Associació Cultural El Guitarró es reserva el dret de publicació de l’obra premiada en  la modalitat de novel·la curta i, segons la declaració presentada per registre el 15 de gener de 2024, el cedeix a l’Editorial Bromera d’acord amb el que indica l’apartat 3.5 de la modificació de l’Acord de cessió de la convocatòria dels Premis Maig de narrativa breu signada el 16.12.2022. En aquest cas, s’haurà d’esmentar que l’obra és guanyadora dels Premis Maig – Memorial Pasqual Batalla de novel·la curta.
3. Les entitats convocants podran requerir de les persones guanyadores la documentació necessària per tal d’acreditar que la seua participació s’ajusta a les bases.
4. Les persones participants en aquests premis autoritzen, en cas de resultar guanyadores, la publicació del seu nom i cognoms en el web de l’Ajuntament de Vila-real (www.vila-real.es/premismaig) i en el blog dels Premis Maig – Memorial Pasqual Batalla (https://premismaig.blogspot.com/), així com en els mitjans de comunicació o xarxes socials que es consideren necessaris per a la difusió i promoció dels Premis Maig – Memorial Pasqual Batalla.
5. Les entitats convocants no s'obliguen a mantenir correspondència de cap tipus amb els concursants.
6. El sol fet de concórrer a aquests premis implica la total acceptació de les bases.
7. PREMIS
S’estableixen dos premis: 
Premi a la millor obra de la modalitat de narrativa breu amb una dotació econòmica de 600 euros.
Premi a la millor obra de la modalitat de novel·la curta amb una dotació econòmica de 3.000 euros. 
Els imports esmentats són bruts, a expenses de les retencions fiscals legalment estipulades. 
El veredicte del Jurat serà inapel·lable i es farà públic, sempre que les circumstàncies ho permeten, durant el mes de maig en un acte al llarg del qual es lliuraran també els premis.
Serà obligatòria la presència de cadascun dels autors o les autores guardonats, i s’entendrà, si algun d’ells no hi assisteix, que renuncia al premi. Ara bé, per causes de força major, la consideració de les quals quedarà sempre a criteri de la Direcció dels Premis, es podrà admetre l'absència d'alguna de les persones guanyadores en l'acte de lliurament dels premis sempre que comparega un representant, nomenat per aquestes, per tal de recollir el guardó.
Els premis no podran ser compartits ni tampoc s’admetrà la concessió d’accèssits. Una vegada lliurats els premis, tots els missatges, així com els adjunts, seran esborrats.
8. TERMINI DE RESOLUCIÓ I NOTIFICACIÓ 
El termini màxim per a resoldre i notificar la resolució no podrà excedir de sis mesos des de la publicació de la convocatòria dels premis. Transcorregut aquest termini sense que haja recaigut una resolució expressa es podrà entendre desestimada, per silenci administratiu, la concessió dels premis, als efectes d’interposició dels recursos administratius o jurisdiccionals que procedesquen. 
La resolució definitiva contindrà la relació dels treballs premiats. 
9. CRÈDIT PRESSUPOSTARI
Els premis concedits per resolució d’Alcaldia a proposta de la Regidoria de Normalització Lingüística, a la millor obra de la modalitat de narrativa breu (600 euros) i a la millor obra de la modalitat de novel·la curta (3.000 euros), es faran efectius a càrrec de l’aplicació pressupostària 3260.48100, denominada Normalització Lingüística: Premis a l’ús del valencià, del pressupost municipal vigent. L'import dels premis a concedir ascendirà a la quantitat total de tres mil sis-cents euros (3.600 €).
10. JUSTIFICACIÓ
Per a fer efectiu el pagament dels premis, s’haurà de realitzar prèviament la seua justificació mitjançant la presentació documental de l’acta del Jurat de cada modalitat signada per tots els seus integrants, en la qual es designarà el nom de la persona premiada, el concepte i l’import del premi atorgat. A més, amb la presentació del rebut o la factura original que s’haurà d’ajustar a les condicions fixades per la normativa vigent, es justificarà que els premis s’han lliurat i s’han rebut en els termes fixats per la legislació d’aplicació. 
Els premis esmentats seran objecte de la retenció prevista en la Llei de l’impost sobre la renda de les persones físiques i en la resta de normativa concordant.
A fi de tramitar l’expedient de pagament dels premis i vists els articles 14.1.e (obligacions dels beneficiaris) i 34.5 (d’aprovació del procediment de la despesa i pagament) de la Llei 38/2003, de 17 de novembre, general de subvencions, les persones guanyadores dels premis hauran d’aportar els certificats vigents acreditatius de trobar-se al corrent en el compliment de les seues obligacions tributàries, davant de la Tresoreria General de la Seguretat Social i la Tresoreria Municipal d’aquest Ajuntament.
11. PUBLICACIÓ
La convocatòria dels Premis Maig – Memorial Pasqual Batalla per a l’exercici 2026 es publicarà en la Base de Dades Nacional de Subvencions (BDNS), el Butlletí Oficial de la Província (BOP), el Tauler d’Anuncis i el web d’aquest Ajuntament. Després que la BDNS publique el text de la convocatòria, traslladarà al BOP l’extracte d’aquesta per a la seua publicació.
El termini d’admissió d’originals s’obrirà a partir de la publicació de l’extracte de la convocatòria en el BOP.
12. PROTECCIÓ DE DADES
Les dades de caràcter personal recollides en aquesta convocatòria de bases, així com de les persones que participen en la prestació dels serveis, seran tractades per les parts, segons el Reglament general de protecció de dades (UE) 2016/679, amb la finalitat de manteniment de la relació convinguda i no seran tractades ulteriorment de manera incompatible amb aquesta finalitat. Aquestes dades són necessàries, de tal manera que si no són facilitades, no es podrà crear la relació desitjada entre les parts.
La base jurídica que legitima el tractament és la relació contractual entre les parts. Les dades no se cediran a cap tercer excepte per obligacions legals. Es mantindran actualitzades i mentre dure la relació contractual i almenys durant uns altres 5 anys o fins que es complesquen les obligacions administratives, fiscals o d'una altra índole legal. En el cas de l'Ajuntament, posteriorment es mantindran amb finalitats d'arxiu en interés públic.
Les persones interessades podran exercir els seus drets de protecció de dades adreçant-se per escrit al domicili social de les parts assenyalades al principi, indicant el seu DNI o equivalent. Si escau, poden presentar una reclamació davant l'Agència Espanyola de Protecció de Dades. 
En el cas de l'Ajuntament, poden exercir els seus drets per mitjans electrònics en https://seuelectronica.vila-real.es i poden contactar amb la persona delegada de Protecció de Dades en l’adreça següent: dpd@vila-real.es.
13. NORMATIVA D'APLICACIÓ
En tot el que no està previst en aquestes bases reguladores, caldrà ajustar-se al que disposa la Llei 38/2003, de 17 de desembre, general de subvencions; el Reial decret 887/2006, Reglament que desplega la Llei de subvencions; la Llei 39/2015, d’1 d’octubre, del procediment administratiu comú de les administracions públiques, i l’Ordenança general de subvencions, aprovada per l’Ajuntament en Ple en la sessió celebrada el 29 de setembre de 2020 i publicada en el Butlletí Oficial de la Província número 147, de 8 de desembre de 2020. 
De conformitat amb el que indica la disposició addicional desena de la Llei 38/2003, de 17 de novembre, general de subvencions, l’atorgament de premis educatius, culturals, científics o de qualsevol altra naturalesa s’haurà d’ajustar al contingut de la llei esmentada, excepte en aquells aspectes en els quals, per la naturalesa especial de les subvencions, no resulte aplicable.»
Tercer. Traslladar el contingut d’aquesta resolució al Departament de Tramitació Jurídica Administrativa (TJA) a l’efecte de la seua remissió a la Base de Dades Nacional de Subvencions (BDNS), perquè es procedesca a la convocatòria pública dels Premis Maig – Memorial Pasqual Batalla per a l’exercici 2026 mitjançant publicació de l’anunci corresponent en la BDNS, el Butlletí Oficial de la Província (BOP), el Tauler d’Anuncis i el web d’aquest Ajuntament. Després que la BDNS publique el text de la convocatòria, traslladarà al BOP l’extracte d’aquesta per a la seua publicació.
El termini d’admissió d’originals s’obrirà a partir de la publicació de l’extracte de la convocatòria en el BOP. 
Quart. Traslladar el contingut d’aquesta resolució a l’Oficina de Gestió Pressupostària de l’Ajuntament de Vila-real.
Cinqué. Comunicar a les persones interessades que contra aquesta resolució, que posa fi a la via administrativa, es podrà interposar en el termini d’un mes recurs potestatiu de reposició davant del mateix òrgan que el va dictar o bé, en el termini de dos mesos, recurs contenciós administratiu davant del Jutjat Contenciós Administratiu de Castelló, amb l’advertiment que aquest últim no es podrà interposar fins a la resolució expressa o la desestimació presumpta del de reposició, tot això sense perjudici que es puga interposar qualsevol altre recurs, si escau, que es considere procedent, en virtut del que disposen els articles 40.2, 123 i 124 de la Llei 39/2015, d’1 d’octubre, del procediment administratiu comú de les administracions públiques i l’article 46 de la Llei 29/1998, de 13 de juliol, reguladora de la jurisdicció contenciosa administrativa.
Santiago Cortells Rodríguez
Regidor de Normalització Lingüística
PDA Res. 4126/25     
Vila-real, 11 de febrer de 2026
